Simone Boye Sørensen
Simone Boye Sørensen er en dansk fodboldspiller, der spiller for den svenske klub Hammarby Fotboll og for det danske landshold. Hun har spillet 87 landskampe og scoret fem mål for Danmark (pr. 7. august 2023). Simone Boye har vundet sølv med landsholdet ved EM i 2017.
Simone Boye Sørensen spillede ungdomsfodbold i bl.a. Jernløse IF, inden hun skiftede til Brøndby IF, hvor hun fik debut på førsteholdet i 2013 og senere blev holdets anfører. Efter at have vundet Elitedivisionen (Danmarks bedste fodboldrække for kvinder) to gange samt pokalturneringen tre gange blev Simone Boye i 2017 solgt til den svenske klub FC Rosengård. Her blev det til to pokaltitler, og i 2019 gik turen videre til Bayern München i Tyskland, hvor hun var med til at vinde det tyske mesterskab i 2021. Efter et kort ophold i den engelske klub Arsenal fortsatte den teknisk dygtige midterforsvarer i 2022 karrieren i Hammarby Fotball. Med Hammarby vandt hun den svenske pokalfinale i 2023.
Simone Boye debuterede på landsholdet den 8. december 2011 i en kamp mod Chile. Pga. en skade gik hun glip af EM i 2013 og tilspillede sig først en fast plads på holdet i 2014. Hun fik slutrundedebut ved EM i 2017, hvor Danmark fik sølv, og deltog også i EM i 2022 (udsat fra 2021 pga. coronapandemien), hvor Danmark blev slået ud allerede efter gruppespillet. Under EM i 2017 spillede hun alle Danmarks seks kampe. I semifinalen mod Østrig scorede hun det afgørende mål i straffesparkskonkurrencen og var således med til at sikre det danske kvindelandshold en plads i EM-finalen for første gang i historien. Simone Boye var også en del af truppen til VM i 2023.
Simone Boye Sørensen blev i 2014 kåret til årets kvindelige fodboldspiller af Spillerforeningen.